**HINDAMISSTANDARD**

**Puittaimede hindaja**

**kompetentsuse hindamiseks (töömaailma taotlejad)**

**Kutsestandardi nimetus:**

1. Puittaimede hindaja, tase 5

Kutsestandard nr 16-06122018-5.3/5k

<https://www.kutseregister.ee/ctrl/et/Standardid/exportPdf/10732769/>

**1. Üldine informatsioon**

**1.1. Kutse andja ja eksamikeskus**

1. Puittaimede hindaja, tase 5, kutse andjaks on Eesti Arboristide Ühing (EAÜ).
2. Eksamikeskuseks on Luua Metsanduskool, kes vastavalt kutse andja ja kooli vahel sõlmitud raamlepingule valmistab ette ja viib läbi kutseeksamid.
3. Hindamist viib läbi kutsekomisjoni poolt moodustatud hindamiskomisjon, mis koosneb arboristikavaldkonna sõltumatutest ja kompetentsetest esindajatest. Iga taotleja hindamisel osaleb vähemalt kolmeliikmeline hindamiskomisjon.
4. Kutseeksami aeg ja koht antakse teada nii kutse andja ([www.eestiarboristid.ee](http://www.eestiarboristid.ee)) kui eksamikeskuse kodulehel ([www.luua.ee](http://www.luua.ee)).

**1.2. Kutse esmakordse taotlemise eeltingimused töömaailma taotlejale**

1. Vähemalt kolme aasta pikkune erialase töö kogemus või läbitud puittaimede hindaja õppekava.

**1.3. Hindamismenetluse alustamine**

1. Hindamine viiakse läbi kutse andmise vooru raames kutse andja poolt määratud ajal ja kohas, vähemalt üks kord aastas.
2. Taotlusdokumendid esitatakse eksamikeskusele hiljemalt 1 kuu enne eksami toimumist.
3. Taotlusdokumendid on:
4. vormikohane avaldus;
5. taotleja isikut tõendava dokumendi (pass või ID kaart) koopia;
6. vormikohaselt koostatud portfoolio kolme aasta jooksul tehtud tööde kohta;
7. kirjalik uurimustöö erialasel teemal kutset läbivate kompetentside ning 5. taseme üldpädevuste tõendamiseks;
8. maksekorraldus kutse andmisega seotud kulude tasumise kohta;
9. erialast haridust tõendav dokument puittaimede hindaja õppekava läbinutel.
10. Eksamikeskuse esindaja vaatab taotleja dokumendid üle ning teavitab taotlejat ühe nädala jooksul dokumentide vastavusest või mittevastavusest nõuetele.

**2. Hindamise korraldus**

1) Hindamismeetodid on:

1. vestlus koostatud uurimustöö ja portfoolio põhjal;
2. puittaimeliikide ja dendropatoloogia test.
3. Uurimustöö peab vastama lisas 2 (Puittaimede hindaja uurimustöö koostamise juhend) esitatud nõuetele.
4. Kutseõppeasutuses puittaimede hindaja eriala omandanud taotlejad, kes on koostanud kirjaliku lõputöö, võivad taotleda selle ülekandmist ja arvestatuks lugemist.

4) Kutseeksami ajakava:

1. olenevalt taotlejate arvust võib eksam kesta üks kuni kaks päeva; eksami täpne ajakava pannakse eksamikeskuse kodulehele välja hiljemalt 1 nädal enne väljakuulutatud eksamiaega (<http://www.luua.ee/koolituskeskus/kutseeksamid/>).

5) Kutseeksami keel:

1. kutseeksam viiakse läbi eesti keeles.

6) Hindamisdokumentide vormistamine:

1. esmasteks hindamisdokumentideks on iga hindamisülesande kohta koostatud individuaalsed hindamislehed, millele hindamiskomisjoni liikmed kannavad oma allkirjaga kinnitatult hindamistulemused;
2. koondhinnang ülesande sooritamise või mittesooritamise kohta kujuneb vähemalt kolme hindaja konsensusliku otsusena;
3. taotlejat teavitatakse vestluse ja testi tulemustest hiljemalt eksamipäeva lõpuks;
4. hindamislehtede põhjal koostatakse kutsekomisjonile esitamiseks koondprotokoll (vt Lisa 1), mis allkirjastatakse kõikide hindamiskomisjoni liikmete poolt;
5. koondprotokolliga tehakse kutsekomisjonile ettepanek taotlejale kutse andmise või mitteandmise kohta;
6. taotlejale antakse kutse, kui kõik kutsestandardis loetletud kompetentsid ja tegevusnäitajad on tõendatud.

**3. Hinnatavad kompetentsid**

1. Kutseeksamiga hinnatakse kõiki puittaimede hindaja kutsestandardis kirjeldatud kompetentse, mis on alljärgnevad:

B.2.1 Üksikpuude seisundi ja pargipuistute hindamine

B.2.2 Järelevalve tegemine ja nõustamine

B.2.3 Puittaimede hindaja, tase 5 kutset läbiv kompetents

1. Kompetentsi olemasolu tõendatakse tabelis 1 esitatud tegevusnäitajate hindamise kaudu.
2. Konkreetne eksamijuhend ja hindamiskriteeriumid on esitatud lisas 2. Puuliikide ning puuseente nimekiri on toodud lisas 3.

**Tabel 1. Kompetentside hindamise meetodid tegevusnäitajate kaupa**

|  |
| --- |
| **Kompetents B.2.1 Üksikpuude seisundi ja pargipuistute hindamine** |
| **Tegevusnäitajad:** | **Tõendusmeetod** | **Märkused** |
| 1 | Hindab asjakohaseid metoodikaid kasutades puittaimede dendroloogilist, ökoloogilist, ajaloolis-kultuurilist, sotsiaalset, rahalist jm väärtust.  | Test, uurimustöö ja portfoolio |  |
| 2 | Hindab puittaimede seisundit, kasutades asjakohaseid uurimismeetodeid ja abivahendeid, arvestades erinevate tegurite mõju puude elujõule, füsioloogiale ning murdumiskindlusele. Kaasab vajadusel erialaspetsialiste.  |
| 3 | Tõlgendab puu majandamisotsuse vastuvõtmiseks uuringute ja mõõtmiste tulemusi. Kaasab vajadusel erialaspetsialiste.  | Uurimustöö ja portfoolio |  |
| 4 | Kontrollib alusplaani vastavust reaalsele olukorrale. Mittevastavuse korral juhib tähelepanu ebatäpsustele, võimalusel korrigeerib plaani või korraldab selle korrigeerimise. Kasutab alusplaani oma töö koostamisel ja vormistamisel.  |
| 5 | Hindab maharaiutud või osaliselt kahjustatud puude rahalist väärtust ja arvutab asendusistutuse mahu. |
| 6 | Vormistab välitööde põhjal hindamisaruande, esitab ettepanekuid puude seisukorra ja kasvukeskkonna parandamiseks ning kaitsealuste liikide säilitamiseks. Kaasab vajadusel erialaspetsialiste |
| **Kompetents B.2.2 Järelevalve tegemine ja nõustamine** |
| **Tegevusnäitajad:** | **Tõendusmeetod** | **Märkused** |
| 1 | Teeb haljastus- ja ehitusobjektidel järelevalvet puittaimede kasvukeskkonna ja majandamise üle kogu puittaime elukaare jooksul | Portfoolio |  |
| 2 | Nõustab kliente puuhooldustööde hanketingimuste seadmisel, puittaimede hooldussoovituste koostamisel, haljastuse ja ehitiste projekteerimisel ning rajamisel.  |
| 3 | Koostab eksperthinnanguid puittaimede seisundi kohta |
| **Kompetents B.2.3**  |
| **Tegevusnäitajad:** | **Tõendusmeetod** | **Märkused** |
| 1 | On oma töös erapooletu ja objektiivne, lähtudes parimatest erialastest teadmistest ja kogemustest.  | Portfoolio |  |
| 2 | Planeerib oma tööd ja peab kinni kokkulepetest, täites endale võetud ülesandeid tähtajaliselt ja kvaliteetselt.  |  |
| 3 | Näeb ette oma tegevuse või tegevusetuse tagajärgi ja võtab vastutuse nende eest.  |
| 4 | On avatud koostööle, osaleb meeskonnatöös; suhtleb klientide ja kolleegidega, tegutseb parima ühise tulemuse saavutamise nimel.  |
| 5 | Järgib oma töös keskkonnahoiu, sh liigikaitse põhimõtteid.  |
| 6 | Kasutab arvutit iseseisva kasutaja tasemel  | Uurimustöö ja portfoolio |  |
| 7 | Kasutab oma töös eesti keelt tasemel C1. On võimeline suhtlema tööalaselt ka vähemalt ühes võõrkeeles tasemel A2  |